ต้นกำเนิด PowerPoint
ทุกคนคงคุ้นเคยกับโปรแกรม PowerPoint ที่ใช้นำเสนอผลงาน แต่รู้ไหมว่า PowerPoint นั้นไม่ได้ถูกคิดค้นโดย Microsoft ตั้งแต่แรก แล้ว PowerPoint มาอยู่กับ Microsoft ได้ยังไง วันนี้ลงทุนแมนจะเล่าให้ฟัง
30 มิ.ย. 2561

ต้นกำเนิด PowerPoint / โดย ลงทุนแมน
ทุกคนคงคุ้นเคยกับโปรแกรม PowerPoint ที่ใช้นำเสนอผลงาน
แต่รู้ไหมว่า PowerPoint นั้นไม่ได้ถูกคิดค้นโดย Microsoft ตั้งแต่แรก
แล้ว PowerPoint มาอยู่กับ Microsoft ได้ยังไง
วันนี้ลงทุนแมนจะเล่าให้ฟัง
Microsoft PowerPoint ถูกคิดค้นขึ้นโดยบริษัทสตาร์ทอัพที่ชื่อว่า Forethought ซึ่งผลิตซอฟต์แวร์ใน Silicon Valley
ในปี 1984 Forethought ได้ว่าจ้างบ็อบ กัสกินส์ ซึ่งขณะนั้นกำลังเรียนปริญญาเอกที่ มหาวิทยาลัยแคลิฟอร์เนีย เบิร์กลีย์ โดยมาทำงานร่วมกับแดนิส ออสติน เพื่อพัฒนาซอฟต์แวร์ที่ใช้นำเสนอผลงาน โดยจะให้ผลตอบแทนในรูปแบบหุ้นของ Forethought
ทั้งคู่ได้เริ่มพัฒนาโปรแกรมการนำเสนอแบบแผ่นสไลด์ และเรียงลำดับเป็นผลงานการนำเสนอแบบง่ายๆ โดยในช่วงแรกใช้ชื่อว่า Presenter
แต่ก่อนที่ Forethought จะนำโปรแกรม Presenter ออกมาขาย นักกฎหมายของ Forethought ได้ทำการตรวจสอบว่าชื่อ Presenter สามารถนำมาใช้เป็นเครื่องหมายการค้าได้หรือไม่ ซึ่งผลปรากฏว่าไม่ได้ สาเหตุเพราะมีคนใช้ชื่อนี้ไปแล้ว..
บ็อบ กัสกินส์ จึงบอกกับนักกฎหมายให้ใช้ชื่อว่า “PowerPoint ” ซึ่งมาจากแนวคิดของเขาที่ว่า “เครื่องมือที่เพิ่มศักยภาพในการนำเสนอผลงาน”
ระหว่างนั้น ทั้งคู่ยังคงพัฒนาโปรแกรม PowerPoint อย่างต่อเนื่อง
จนต้นปี 1987 PowerPoint เวอร์ชั่น 1.0 ได้ถูกสร้างขึ้นสำเร็จและนำไปใช้กับเครื่องคอมพิวเตอร์ของแอปเปิลแม็คอินทอช
ขณะที่ช่วงเวลานี้ Microsoft กำลังจะเริ่มพัฒนาโปรแกรมในการนำเสนอผลงานเช่นเดียวกัน
ในตอนนั้นผู้บริหารของ Microsoft คิดว่า กลยุทธ์ที่เร็วที่สุดคือการซื้อโปรแกรมที่พัฒนาแล้วมาเลย โดยเจฟฟ์ ไรเก หัวหน้าฝ่ายการตลาดของ Microsoft ขณะนั้น ได้เห็นโปรแกรม PowerPoint แล้วรู้สึกประทับใจ
เขาและทีมงานจึงได้มาพบกับผู้บริหารของ Forethought
ไรเก กลับไปหา บิล เกตส์ เพื่อบอกว่า PowerPoint น่าสนใจแค่ไหน แต่ บิล เกตส์ กลับบอกว่า ไม่น่าสนใจ แต่ ไรเก ยังยืนยันว่า PowerPoint น่าสนใจและ Microsoft ควรซื้อโปรแกรมนี้มาเป็นของตนเอง
บิล เกตส์ ฟัง ไรเก อธิบายจนสุดท้ายอนุญาตให้เขาเดินหน้า ทำให้ Microsoft ได้เข้าซื้อ Forethought และ PowerPoint ในราคา 14 ล้านดอลลาร์สหรัฐ ช่วงปลายปี 1987 (462 ล้านบาท เมื่อเทียบกับอัตราแลกเปลี่ยนปัจจุบัน)
ดีลนั้นถือเป็นดีลซื้อกิจการดีลแรกๆ ของ Microsoft และ ซอฟต์แวร์นี้ทำให้เกิดสิ่งที่คอมพิวเตอร์ทุกเครื่องต้องมีติดเครื่องไว้ในเวลาต่อมา นั่นก็คือ Microsoft Office..
และนับจากวันนั้นจนถึงวันนี้ PowerPoint ออกมาแล้วทั้งหมด 16 เวอร์ชัน และเป็นซอฟต์แวร์ที่สำคัญใน Microsoft Office
รู้หรือไม่ว่า รายได้ของ Microsoft Office ในปี 2017 มีมากถึง 8.3 แสนล้านบาท คิดเป็น 28% ของรายได้บริษัท Microsoft ทั้งหมด
เรื่องทั้งหมดนี้ทำให้ Office เป็นฐานรายได้ที่มั่นคงของ Microsoft
รายได้และกำไรของ Microsoft Corporation
ปี 2015 รายได้ 3.09 ล้านล้านบาท กำไร 402,270 ล้านบาท
ปี 2016 รายได้ 2.82 ล้านล้านบาท กำไร 554,400 ล้านบาท
ปี 2017 รายได้ 2.97 ล้านล้านบาท กำไร 699,600 ล้านบาท
ปิดท้ายด้วยข้อมูลที่น่าสนใจ
รู้ไหมว่าปัจจุบัน ทั่วโลกมีผู้ใช้งาน Microsoft Office กว่า 1,200 ล้านคน หรือประมาณ 1 ใน 6 คน ของจำนวนคนบนโลกนี้
ขณะที่ PowerPoint มีคนใช้งานไม่ต่ำกว่า 500 ล้านคน และมีส่วนแบ่งตลาดกว่า 95% สำหรับโปรแกรมที่ใช้ในการนำเสนอผลงาน
โดย PowerPoint มีการใช้งานประมาณ 35 ล้านครั้งต่อวัน
หรือเพื่อให้เห็นภาพ ทุกๆ วินาทีจะมีคนใช้งาน PowerPoint 400 คน..
----------------------
<ad> PowerPoint ทำให้การนำเสนอผลงานดูสวย แต่ถ้าเราอยากให้บ้านเราสวย ลองมาดูเฟอร์นิเจอร์ดีไซน์หรูมีคุณภาพ
อุด-ทะ-ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น 'Wood Slab Enthusiasts' หรือ 'ผู้ที่รักในงานไม้แผ่นเดียว' โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ Tel: 09-242424-71 / Line ID: @utthayandesign / FB & IG: Utthayan / Website: 
----------------------
Reference
-Microsoft Annual Report
-
-
-
-
-
-
-
[7861].